I dag er det et år siden, at vi ukritisk gled med på #MeToo-bevægelsen. Det er usundt konstant at fremmane billeder på mænd som dumme svin. Og det kan få store konsekvenser for drenges selvværd.

Ifølge mange kvinder har MeToo-bevægelsen medført en holdningsændring i positiv retning.

Jeg er også fortaler for ligestilling. Men det skal ikke være på bekostning af mændene. Så skaber vi blot en ny ubalance. Det er aldrig hensigtsmæssigt at glide med på sådan en bølge uden at se historierne fra flere vinkler. Vi bombarderes nu med et kollektiv af fortællinger om mænds beskidte adfærd. Er der lavet undersøgelser om, hvad det gør ved unge mænd at se deres køn fremstillet på den måde? Det er usundt konstant at fremmane billeder på mænd som dumme svin, og vi risikerer, at det påvirker vores unge drenge i negativ retning. I forvejen har vi et skolesystem, som mest tilgodeser pigerne.

Ifølge et nyt forslag fra DF skal det nu være slut med besøg af kvinder hos landets mandlige mordere. Det kan da være et glimrende forslag, som kan skabe en god debat. Men hvad med de kvindelige kriminelle? Ved kun at nævne mændene, skal vores unge drenge igen sluge et billede på mænd som svin.

Vi kan ikke acceptere krænkende adfærd. Men vi kan ikke løse et problem ved at skabe et nyt.